DELEGIRANA UREDBA KOMISIJE (EU) 2020/442

z dne 17. decembra 2019

o popravku Delegirane uredbe (EU) 2015/35 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (1) ter zlasti točk (a) in (c) člena 111(1) Direktive,

ob upoštevanju naslednjega:

(1) S spremembami, ki jih je uvedla Delegirana uredba Komisije (EU) 2019/981 (2) v členu 84(4) Delegirane uredbe Komisije (EU) 2015/35 (3) se je pristop vpogleda razširil na podjetja, povezana z zavarovalnico ali pozavarovalnico, ki izpolnjujejo nekatere pogoje. Napačno sklicevanje na odstavek 1 člena 84 navedene uredbe v odstavku 4 navedenega člena nekatere kolektivne naložbene podjeme ali naložbe v obliki skladov, ki so tudi podjetja, povezana z zavarovalnico ali pozavarovalnico, izvzema iz pristopa vpogleda. Vendar bi se moral za kolektivne naložbene podjeme ali naložbe v obliki skladov samodejno uporabljati pristop vpogleda.

(2) V Prilogi X k Delegirani uredbi (EU) 2015/35 oddelek „Uteži tveganja za tveganje poplav“ določa standardne parametre za izračun osnovnega zahtevanega solventnostnega kapitala za tveganje poplav. Da bi se omogočil izračun zahtevanega solventnostnega kapitala za tveganje poplav za regijo Združenega kraljestva Velika Britanija in Severna Irska, bi morala imeti tabela po eno vrstico za vsako od 124 območij tveganja v tej regiji.

(3) Zavarovalnice in pozavarovalnice bi morale biti vedno sposobne izračunati svojo kapitalsko zahtevo za tveganje poplav. V ta namen in da se prepreči, da bi kapitalske zahteve v zvezi z naložbami v kolektivne naložbene podjeme podcenjevale dejansko tveganje, ki so mu izpostavljene zavarovalnice in pozavarovalnice, bi se morala ta uredba uporabljati od datuma začetka veljavnosti Delegirane uredbe (EU) 2019/981.

(4) Delegirano uredbo (EU) 2015/35 bi bilo zato treba ustrezno popraviti –

SPREJELA NASLEDNJO UREDBO:

Člen 1 Delegirana uredba (EU) 2015/35 se popravi: (1) v členu 84(4) se uvodno besedilo nadomesti z naslednjim: „Odstavek 2 se ne uporablja za naložbe v povezana podjetja, razen za naložbe, v zvezi s katerimi so izpolnjeni vsi naslednji pogoji:“; (2) tabela v oddelku „Uteži tveganja za tveganje poplav“ v Prilogi X se nadomesti s tabelo v Prilogi k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 8. julija 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 17. decembra 2019 Za Komisijo Predsednica Ursula VON DER LEYEN

(1) UL L 335, 17.12.2009, str. 1.

(2) Delegirana uredba Komisije (EU) 2019/981 z dne 8. marca 2019 o spremembi Delegirane uredbe (EU) 2015/35 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II) (UL L 161, 18.6.2019, str. 1).

(3) Delegirana uredba Komisije (EU) 2015/35 z dne 10. oktobra 2014 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II) (UL L 12, 17.1.2015, str. 1).